**Diskors mill-President tal-Kunsill tal-Istudenti għal waqt iż-żjara tal-President ta’ Malta, Dr George Abela**

Il-Ġimgħa 8 ta’ Ġunju 2012

Eċċellenza,

F’isem l-istudenti kollha tas-Seminarju, nagħtik merħba fl-iskola tagħna.

X’nifhmu bi skola? Xi studenti jiddeskrivuha bħala fażi minn ħajjithom li jridu jgħaddu minnha ta’ bilfors. Għall-kuntrarju, hemm min jaraha bħala l-unika triq li għandha twasslu biex jagħżel il-karriera li dejjem xtaq għax jaf li mill-iskola biss jista’ jirċievi t-tagħlim neċessarju biex jilħaq l-mira tiegħu. Filfatt, l-edukazzjoni għandha tingħata importanza kbira fi skola imma din m’għandhiex tkun il-qofol ta’ kollox. Is-Seminarju mhux biss jeduka lill-istudent imma jrawwem fih ċerti valuri li jibqa’ jġorrhom miegħu tul ħajtu kollha.

F’din is-sena skolastika rajna l-komunita` tas-Seminarju tikber fin-numru bil-bini tal-iskola primarja li bdiet tilqa’ fiha numru ta’ studenti li għandhom jiżdiedu fis-snin li ġejjin. Bidla oħra seħħet fl-iskola sekondarja fejn il-klassijiet ġew rranġati u mgħammra b’*interactive whiteboards*. Dan sar biex l-istudenti jkollhom ambjent aħjar fejn fih ikunu jistgħu jitgħallmu.

Il-Malti jgħid:”Mitt bniedem, mitt fehma”. Kull student jaħsibha b’mod differenti u s-suġġerimenti li jkollu għandhom jiġu mismugħa. Hawn fejn jidħol il-Kunsill tal-Istudenti li għandu d-dmir li jisma’ għal dak li jgħidulu l-istudenti biex imbagħad jiddiskutieh fil-laqgħat li jkollu ta’ kull ġimgħa.

Biex nkomplu nsaħħu r-rabta tagħna mal-istudenti, din is-sena, il-kumitat qatta’ numru ta’ ġimgħat jaħdem biex ikollu l-*website* uffiċċjali tiegħu li ġiet imnedija x-xahar li għadda. L-istudenti issa jistgħu jgħaddu l-kummenti u s-suġġerimenti tagħhom fil-*blog* tal-Kunsill li huwa parti minn din l-istess *website*.

Il-Kunsill jaħdem ukoll biex itejjeb ir-relazzjoni ta’ bejn l-istudenti u l-għalliema li hija fundamentali biex l-iskola timxi ‘l quddiem. Dan jagħmlu billi jressaq xi proposti quddiem is-Surmast bil-ħsieb li jgħinu liż-żewġ naħat.

Eċċellenza, jalla li din iż-żjara fostna sservi biex nagħrfu kif il-komunita` edukattiva fis-Seminarju qed taqdi l-missjoni tagħha b’risq is soċjeta` Maltija.